Kristian Landmark

Kristian Landmark (født 1981) er en norsk filmskaper og forfatter, født og oppvokst i Kristiansand. Han har opprinnelig bakgrunn som teaterinstruktør og debuterte med Bad Boy Bubby ved Agder teater i 2006, en dramatisering av filmen til Rolf De Heer fra 1993. Han er sønn av politiker og lyriker Kjell Landmark.

 Utdannelse 
Fra 2015 til 2017 var Landmark en del av første kull på masterutdannelsen til Den norske filmskolen, med manus som fordypningsområde. Hans eksamensfilm som manusforfatter hadde tittelen Når jeg faller, og fikk ordinær kinopremière 21. september 2018. Filmen ble nominert til Amandaprisen i klassene beste regi (Magnus Meyer Arnesen), beste mannlige skuespiller (Preben Hodneland), beste kvinnelige birolle (Alexandra Gjerpen) og beste originalmusikk (David Stephen Grant).

 Film, TV og teater 
Sammen med Ole Bernt Tellefsen regisserte han den dramatiserte dokumentarfilmen Svartedauden – Da Norge gikk under, som ble vist på NRK i 2017. Samme år viste NRK Landmarks film Fritt Fall, som er et portrett av Tore Nagel, Norges eldste basehopper.  

Landmark var en av initiativtakerne til Kulturalliansen og teaterprosjektet Maskefall, et samarbeid mellom profesjonelle kunstnere, Mental Helse, Landsforeningen for pårørende innen psykisk helse, Blå Kors, A-larm, Kilden Dialog, Avdeling for barn og unges psykiske helse ved Sørlandet sykehus Kristiansand og Kristiansand kommune.   

Landmark var tilknyttet som manuskonsulent på den prisvinnende dokumentarfilmen Drone regissert av Tonje Hessen Schei.

Sammen med André Løyning regisserte Landmark dokumentarfilmen Tønes, et portrett av musikeren Frank Tønnesen, som i 2019 var avslutningsfilm på Den norske filmfestivalen.  

Landmark har sammen med Dan Korneli regissert dokumentarfilmen Moskus – fortelling om et bilde om kunstneren Sverre Malling. Filmen hadde premiere under Den norske filmfestivalen i 2022.

Landmark har produsert podcast-serien Ondskapen. Første sesong består av fem episoder med filosofene Lars Fr. H. Svendsen og Arne Johan Vetlesen, og ble lansert i 2022.     

Landmark skrev manuset til barnefilmen KuToppen – På Sporet, produsert av Qvisten Animation. Filmen hadde kinopremiere 3. mars 2023. Landmark regisserte spillefilmen K-town, som var en del av hovedprogrammet på Den norske filmfestivalen i 2023. Filmen hadde ordinær kinopremiere 8. september samme år.       

I 2025 produserte Landmark film- og formidlingsprosjektet Overlevere, syv dokumentariske portretter av mennesker som har overlevd tortur og flyktet til Norge. Prosjektet er basert på boken Våre stemmer – torturoverlevere: Vi som skulle tie, av Morten Borgersen, Birgit Lie og Fin Serck-Hanssen.       

Landmark produserte og regisserte en dramatisert dokumentarfilm om Snartemosverdet. Filmen ble vist på NRK 8. mai 2025.

17. september 2025 hadde dokumentarfilmen Qajaq Man førpremiere som åpningsfilm på Nuuk International Film Festival. Filmen følger engelskmannen Mike Keens ekspedisjon på Grønland i 2023. Landmark produserte filmen sammen med Nikolaj Coster-Waldau, som også er filmens forteller. Qajaq Man er regissert av Joe Derrick, og vil få sin verdenspremiere i København på festivalen CPH:DOX 11. mars 2026. 

Landmark har regissert dokumentarserien Setesdal – Den levande arven. Serien, som består av tre episoder, ble premierevist på Setesdalsmuseet i november 2025, og vist på NRK i februar–mars 2026. Den er produsert sammen med Frode Verpe og Margit Dale, som også er seriens forteller. I serien portretteres mange av Setesdals viktigste kulturbærere, som Kirsten Bråten Berg og Hallvard T. Bjørgum.

 Forfatterskap 
Som forfatter står Landmark sammen med Ole Bernt Tellefsen bak barnebøkene 7 – Trusselen fra dypet (2016) og 7 – Monstermanetene (2017), utgitt på Cappelen Damm.

Landmark skrev barneboken KuToppen – På Sporet (2023), illustrert av Malin Falch. Han har også skrevet KuToppen – Gårdsdetektivene (2022), en serie lydbøker for barn. Bøkene er gitt ut av Forlagshuset Vigmostad & Bjørke.

 Referanser 

 Eksterne lenker 

 http://filmskolen.montages.no/2013/09/09/filmskolen-far-masterstudium/

Kategori:Norske filmregissører
Kategori:Personer fra Kristiansand kommune